[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 20.4.2009

KOM(2009) 176 endelig

Forslag til

RÅDETS AFGØRELSE

om Den Europæiske Kulturhovedstad i 2013

BEGRUNDELSE

Europa-Parlamentets og Rådets afgørelse nr. 1622/2006/EF af 24. oktober 2006 om en fællesskabsaktion vedrørende "Den Europæiske Kulturhovedstad" 2007-2019[1] fastlægger proceduren for udpegelse af europæiske kulturhovedstæder. I henhold til artikel 2 i afgørelsen udpeges to byer i to medlemsstater til europæiske kulturhovedstæder efter tur fra 2009, i overensstemmelse med den rækkefølge, der er fastsat i bilaget til afgørelsen. Kulturhovedstæderne skal i 2013 ligge i hhv. Frankrig og Slovakiet.

Udvælgelsen af europæiske kulturhovedstæder for 2013 og de følgende år foregår som følger.

En indkaldelse af ansøgninger offentliggøres hvert år af de pågældende medlemsstater senest seks år inden den pågældende aktions start. En jury bestående af 13 uafhængige eksperter fra kultursektoren indkaldes til et indledende udvælgelsesmøde senest fem år før aktionen. Juryen vurderer de modtagne ansøgninger på grundlag af de kriterier, der er fastsat i artikel 4 i afgørelse nr. 1622/2006/EF, og opstiller en liste over indstillede byer, hvis kandidatur skal vurderes mere indgående, når de har udarbejdet en fuldstændig ansøgning.

Ni måneder efter det indledende udvælgelsesmøde indkalder hver af de berørte medlemsstater juryen til et møde for at foretage den endelige indstilling. Efter en omfattende vurdering af de byer, der i første omgang er blevet udvalgt, på grundlag af de kriterier, der er fastsat for aktionen, anbefaler juryen én by med henblik på titlen i hver af de pågældende medlemsstater.

På grundlag af disse anbefalinger indstiller de to medlemsstater hver en by som sin europæiske kulturhovedstad og underretter Europa-Parlamentet, Rådet, Kommissionen og Regionsudvalget herom senest fire år før, den pågældende aktion skal begynde.

Europa-Parlamentet kan inden for en frist på tre måneder fra modtagelsen af indstillingerne fremsende en udtalelse til Kommissionen.

Rådet, der træffer afgørelse på grundlag af en henstilling fra Kommissionen, udpeger officielt de pågældende byer som europæiske kulturhovedstæder for det år, ansøgningen vedrører.

Efter de to udvælgelsesrunder beskrevet ovenfor anbefalede juryen i sine rapporter fra hhv. september og oktober 2008, at Marseille (Frankrig) og Košice (Slovakiet) bliver europæiske kulturhovedstæder i 2013. De to medlemsstater meddelte disse indstillinger til Europa-Parlamentet, Rådet, Kommissionen og Regionsudvalget inden udgangen af 2008.

Europa-Parlamentet oversendte sin positive udtalelse til kommissær Figel' i begyndelsen af marts 2009.

I overensstemmelse med artikel 9, stk. 3, i afgørelse nr. 1622/2006/EF forelægger Kommissionen hermed vedlagte henstilling for Rådet om den officielle udpegelse af Marseille og Košice til europæiske kulturhovedstæder i 2013.

Forslag til

RÅDETS AFGØRELSE

om Den Europæiske Kulturhovedstad i 2013

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets afgørelse nr. 1622/2006/EF om en fællesskabsaktion vedrørende "Den Europæiske Kulturhovedstad" 2007-2019[2],

Under henvisning til juryens rapporter fra september og oktober 2008 vedrørende udpegelsen af europæiske kulturhovedstæder i hhv. Frankrig og Slovakiet og til udtalelse fra Europa-Parlamentet,

i betragtning af at kriterierne i artikel 4 i afgørelse nr. 1622/2006/EF er helt opfyldt, og

under henvisning til Kommissionens henstilling af … 2009 -

TRUFFET FØLGENDE AFGØRELSE:

Artikel 1

Marseille (Frankrig) and Košice (Slovakiet) udnævnes til "Europæiske Kulturhovedstæder 2013".

Udfærdiget i Bruxelles, den .

På Rådets vegne

Formand

[1] EUT L 304 af 3.11.2006, s. 1.

[2] EUT L 304 af 3.11.2006, s. 1.